Bendras pasiūlymas TARYBOS REGLAMENTAS kuriuo iš dalies keičiamas Tarybos reglamentas (EB) Nr. 174/2005, nustatantis su karine veikla susijusios pagalbos tiekimo į Dramblio Kaulo Krantą apribojimus /* KOM/2011/0383 galutinis - NLE 2011/0168 */





AIŠKINAMASIS MEMORANDUMAS (1) Remiantis Bendrąja pozicija 2004/85/BUSP ir siekiant įgyvendinti Jungtinių Tautų Saugumo Tarybos rezoliuciją 1572 (2004 m.), iš dalies pakeistu Tarybos reglamentu (EB) Nr. 174/2005 nustatytas draudimas Dramblio Kaulo Krantui teikti su karine veikla susijusią techninę ir finansinę pagalbą. Taip pat nustatytas draudimas į Dramblio Kaulo Krantą eksportuoti vidaus represijoms skirtą įrangą ir su tuo susijusią techninę bei finansinę pagalbą. Tuo tarpu Bendroji pozicija 2004/852/BUSP pakeista Tarybos sprendimu 2010/656/BUSP. (2) [...] Tarybos sprendimu 2011/[...]/BUSP iš dalies keičiamas Tarybos sprendimas 2010/656/BUSP ir, atsižvelgiant į JT ST rezoliuciją 1980 (2011 m.), keičiama ginklų embargui taikoma išimtis. Siekiant paremti saugumo sektoriaus reformą Dramblio Kaulo Krante, taip pat nustatoma speciali išimtis, susijusi su vidaus represijoms skirtos įrangos draudimu. (3) ES vyriausiasis įgaliotinis užsienio reikalams ir saugumo politikai ir Komisija, remdamiesi Sutarties dėl Europos Sąjungos veikimo (SESV) 215 straipsniu, siūlo šias priemones nustatyti reglamentu. 2011/0168 (NLE) Bendras pasiūlymas TARYBOS REGLAMENTAS kuriuo iš dalies keičiamas Tarybos reglamentas (EB) Nr. 174/2005, nustatantis su karine veikla susijusios pagalbos tiekimo į Dramblio Kaulo Krantą apribojimus EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 215 straipsnį, atsižvelgdama į [...] Tarybos sprendimą 2011/[...]/BUSP, kuriuo iš dalies keičiamas Tarybos sprendimas 2010/656/BUSP, kuriuo atnaujinamos ribojamosios priemonės Dramblio Kaulo Krantui, atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Komisijos pasiūlymą, kadangi: (1) 2010 m. spalio 29 d. Taryba priėmė Sprendimą 2010/656/BUSP[1], kuriuo atnaujinamos ribojamosios priemonės Dramblio Kaulo Krantui. Reglamentu (EB) Nr. 174/2005[2] nustatomi su karine veikla susijusios paramos teikimo Dramblio Kaulo Krantui apribojimai ir taip šis sprendimas įgyvendinamas Sąjungos mastu. (2) Atsižvelgiant į Jungtinių Tautų Saugumo Tarybos rezoliuciją 1980 (2011 m.), Sprendimas 2010/656/BUSP iš dalies keičiamas [...] Tarybos sprendimu 2011/[...]/BUSP. Jame taip pat nustatoma speciali išimtis, susijusi su vidaus represijoms skirtos įrangos draudimu Dramblio Kaulo Krante. (3) Šios priemonės patenka į Sutarties dėl Europos Sąjungos veikimo taikymo sritį, todėl kad ūkinės veiklos vykdytojai visose valstybėse narėse jas taikytų vienodai, joms įgyvendinti būtinas reglamentavimas Sąjungos mastu. (4) Todėl Reglamentą (EB) Nr. 174/2005 reikėtų atitinkamai iš dalies pakeisti. (5) Kad šiame reglamente numatytos priemonės būtų veiksmingos, šis reglamentas turėtų įsigalioti nedelsiant, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 174/2005 iš dalies keičiamas taip: 1) 4 straipsnio 1 dalis keičiama taip: „1. Nukrypstant nuo 2 straipsnio, jame nurodyti draudimai netaikomi: a) teikiant techninę pagalbą, finansavimą ir finansinę pagalbą, susijusią su ginklais ir atitinkama įranga, jei tokią pagalbą ar paslaugas ketinama naudoti tik per Jungtinių Tautų operaciją Dramblio Kaulo Krante (UNOCI) ir ją remiančioms Prancūzijos pajėgoms padėti; b) teikiant techninę pagalbą, susijusią su žudyti nepritaikyta karine įranga, kurią ketinama naudoti tik humanitariniais ar apsaugos tikslais, įskaitant tokią įrangą, skirtą ES, JT, Afrikos Sąjungos ir Vakarų Afrikos valstybių ekonominės bendrijos (VAVEB) vykdomoms krizių valdymo operacijoms, kai tokiai veiklai iš anksto yra pritaręs Sankcijų komitetas; c) teikiant finansavimą ar finansinę pagalbą, susijusią su žudyti nepritaikyta karine įranga, kurią ketinama naudoti tik humanitariniais ar apsaugos tikslais, įskaitant tokią įrangą, skirtą ES, JT, Afrikos Sąjungos ir VAVEB vykdomoms krizių valdymo operacijoms; d) teikiant techninę pagalbą, susijusią su ginklais ir atitinkama įranga, kuriuos ketinama naudoti tik Dramblio Kaulo Kranto saugumo sektoriaus reformai paremti arba per šią reformą oficialiu Dramblio Kaulo Kranto vyriausybės prašymu, kai tam iš anksto pritaria Sankcijų komitetas; e) teikiant finansavimą ar finansinę pagalbą, susijusią su ginklais ir atitinkama įranga, kuriuos ketinama naudoti tik Dramblio Kaulo Kranto saugumo sektoriaus reformai paremti oficialiu Dramblio Kaulo Kranto vyriausybės prašymu; f) parduodamoms ar tiekiamoms prekėms, laikinai perduodamoms ar eksportuojamoms Dramblio Kaulo Krante esančioms kurios nors valstybės, kuri pagal tarptautinę teisę imasi veiksmų, išimtinai ir tiesiogiai skirtų savo piliečių ir asmenų, už kuriuos Dramblio Kaulo Krante ji yra prisiėmusi konsulinę atsakomybę, evakuacijai palengvinti, pajėgoms, kai apie tai iš anksto pranešta Sankcijų komitetui; g) teikiant techninę pagalbą, finansavimą arba finansinę pagalbą, susijusią su žudyti nepritaikyta karine įranga, kurią ketinama naudoti tik tam, kad Dramblio Kaulo Kranto saugumo pajėgos, palaikydamos viešąją tvarką, galėtų naudoti atitinkamą ir proporcingą jėgą.“ 2) 4a straipsnis pakeičiamas taip: „4a straipsnis 1. Nukrypstant nuo 3 straipsnio, II priede nurodyta valstybės narės, kurioje įsisteigęs eksportuotojas ar paslaugų teikėjas, kompetentinga institucija gali leisti sąlygomis, kurias ji laiko tinkamomis, parduoti, tiekti, perduoti arba eksportuoti I priede nurodytą žudyti nepritaikytą įrangą arba teikti techninę pagalbą, finansavimą ar finansinę pagalbą, susijusią su tokia žudyti nepritaikyta įranga, jeigu nustatoma, kad atitinkamą žudyti nepritaikytą įrangą ketinama naudoti tik tam, kad Dramblio Kaulo Kranto saugumo pajėgos, palaikydamos viešąją tvarką, galėtų naudoti tik atitinkamą ir proporcingą jėgą. 2. Nukrypstant nuo 3 straipsnio, II priede nurodyta valstybės narės, kurioje įsisteigęs eksportuotojas ar paslaugų teikėjas, kompetentinga institucija gali leisti sąlygomis, kurias ji laiko tinkamomis, parduoti, tiekti, perduoti arba eksportuoti I priede nurodytą įrangą, kuri galėtų būti naudojama vidaus represijoms ir kurią ketinama naudoti tik Dramblio Kaulo Kranto saugumo sektoriaus reformai paremti, ir teikti techninę pagalbą, finansavimą ar finansinę pagalbą, susijusią su tokia įranga. 3. Atitinkama valstybė narė praneša kitoms valstybėms narėms ir Komisijai apie leidimus, suteiktus pagal šį straipsnį per dvi savaites nuo leidimo suteikimo. 4. Leidimai neišduodami veiklai, kuri jau įvykdyta.“ 2 straipsnis Šis reglamentas įsigalioja jo paskelbimo Europos Sąjungos oficialiajame leidinyje dieną. Šis reglamentas privalomas visas ir tiesiogiai taikomas visose valstybėse narėse. Priimta Briuselyje […] Tarybos vardu Pirmininkas […] [1] OL L 285, 2010 10 30, p. 28. [2] OL L 29, 2005 2 2, p. 5.